***Žalmy 100,3 „Vedzte, že Hospodin je Boh, on nás utvoril, patríme mu,...“***

Ak by nás niekto vysadil na pustom ostrove a na druhý deň ráno by sme objavili na pláži čerstvé ľudské stopy, okamžite by sme boli presvedčení, že na ostrove nie sme sami a začali by sme pátrať po pôvodcovi stôp. Asi by nás nenapadlo si myslieť, že sa stopy na pláži objavili náhodou pôsobením slnka, vetra a morského príboja. Aj keď by nikto z nás nevedel, ako pôvodca stôp vyzerá, napriek tomu by sme si boli istí, že tu niekto pred nami šiel. Podobné je to aj s vesmírom, našou planétou a životom na nej. Neobjavilo sa to tu náhodou, ale Niekto to všetko vytvoril, a tak zanechal svoje stopy.

Za posledných 100 rokov sa predstavy o vzniku vesmíru a života na našej zemi niekoľkokrát zmenili. Posledné desaťročia sú žiaci učení evolučnú teóriu, podľa ktorej život na našej planéte vznikol náhodu a postupne sa sám od seba vyvíjal z jednoduchších foriem v zložitejšej, až sa tu nakoniec objavil človek, ako najvyšší stupeň vývoja. Evolučná teória však stále zostáva iba teóriou, pretože zatiaľ nikto nepredviedol pokus, v ktorom by dokázal vznik jednoduchého života z neživej hmoty, alebo vývojový skok.

Biblia nám však predstavuje inú alternatívu. Ježiš – Stvoriteľ a darca života, designer a architekt, ktorý myslí na každý detail. Napríklad ľudská kostra, či oko sú produktom dokonalosti. Len ťažko uveríme tomu, že to všetko mohlo vzniknúť inak, než slovom dokonalého a múdreho Stvoriteľa, Ježiša Krista. Na začiatku Biblie je veľmi stručná a stará správa o vzniku sveta. Biblia nie je učebnicou chémie, biológie alebo fyziky. Jej posolstvo pre nás je predovšetkým o tom odkiaľ a kam ideme.

**Biblické texty:**

1. Mojžišova 1. kapitola

2. verš — Zem je pustá

3.–5. verš — Prvý deň stvorenia — svetlo

6.–8. verš — Druhý deň stvorenia — oddelenie vôd

9.–13. verš - Tretí deň stvorenia - vznik súše a rastlinstva

14.-19. verš - Štvrtý deň stvorenia - nebeské telesá

20.–23. verš — Piaty deň stvorenia — vtáky a ryby

24.–31. verš - Šiesty deň stvorenia - zvieratá a človek

1. Mojžišova 2. kapitola

1.–3. verš — Siedmy deň stvorenia — deň prestania, sviatok